Verhore oor elektrisiteitspryse gekanselleerArgieffoto (Foto: SnapwireSnaps, Pixabay) Eskom het onlangs versoek dat kragtariewe vanjaar met 16,6% verhoog moet word sodat die kragvoorsiener die R22,8 miljard wat hy benodig, kan invorder. Openbare verhore is vir regoor die land beplan, waarvan die eerste Dinsdag in Kaapstad plaasgevind het. Daar het die sakesektor Eskom daarvan beskuldig dat hy verbruikers dwing om die prys te betaal vir die maatskappy se swak beplanning en begrotingsbestuur. Eskom het teruggekap daar was geen foute in sy aansoek nie, aangesien dit onafhanklik deur Deloitte geoudit is. Nersa het egter kort daarna die ander verhore in die Vrystaat, Mpumalanga en Limpopo gekanselleer weens “’n tekort aan belangstelling”. Die verhore, in KwaZulu-Natal, Noordwes, die Noord-Kaap en Gauteng, gaan voort soos beplan. Intussen het die vakbond Solidariteit Woensdag gesê Eskom se monopolie op kragverskaffing is die rede vir die buitensporige tariefverhogings op elektrisiteit. “Eskom se voortslepende finansiële probleme en die gevolglike skerp styging in die prys van elektrisiteit kan alles aan die regulatoriese raamwerk rondom kragopwekking in Suid-Afrika toegeskryf word,” het Francois Redelinghuys, woordvoerder van Solidariteit, gesê. Redelinghuys meen die monopolistiese struktuur van kragverskaffing in Suid-Afrika keer dat mededinging doeltreffendheid in die industrie aanwakker. “Eskom loop nie ŉ beduidende gevaar om ŉ deel van sy markaandeel aan ander maatskappye af te staan nie. Daarom is Eskom nie onder druk om die beste diens teen die beste prys te lewer nie,” het hy gesê. Volgens Redelinghuys moet verbruikers dus gewaarsku word teen die regulatoriese proses wat Nersa volg om pryse vas te stel. “Aangesien geen markproses bestaan om elektrisiteitspryse te bepaal nie, is dit onmoontlik om vas te stel wat die ‘regte’ prys van elektrisiteit is. Wanneer Nersa dus ŉ nuwe tarief aankondig, is dit in werklikheid ŉ aanbod wat die Suid-Afrikaanse publiek verplig is om te aanvaar,” het hy gesê. Hy het bygevoeg die oplossing vir Eskom se finansiële probleme lê nie in die verhoging van kragtariewe opgesluit nie. “Eskom is berug daarvoor dat hy buitengewoon duur kontrakte in die naam van swart ekonomiese bemagtiging toeken. Deur hierdie praktyk te staak, kan Eskom sy bedryfsuitgawes aansienlik verminder.”